سیرین بنت شمعون

سیرین بنت شمعون ام المؤمنین ماریہ قبطیہ کی بہن اور حسان بن ثابت کی زوجہ صحابیہ ہیں۔ سیرین اور ماریہ قبطیہ حقیقی بہنیں تھیں، ان کو مقوقس شاہِ مصر نے بارگاہِ رسالت میں ہدیۃً بھیجا تھا، ماریہ قبطیہ تو حرمِ نبوی صلی اللہ علیہ و آلہ وسلم میں داخل ہوئیں اور سیرین، حسان بن ثابت مشہور صحابی وشاعر کے حبالۂ عقد میں آئیں، جن کے بطن سے عبد الرحمن بن حسان پیدا ہوئے، سیرین بڑی صابر اور شاکر تھیں، جب آنحضرت صلی اللہ علیہ و آلہ وسلم کے صاحبزادے ابراہیم بن محمد کا جو ماریہ قبطیہ کے بطن سے تھے، انتقال ہوا تو ماریہ قبطیہ لختِ جگر کی جدائی سے بے قابو ہوکر رونے لگیں، سیرین کو اگرچہ اپنی محبوب بہن کے بچے کے مرنے کا غم کم نہ تھا؛ لیکن انہوں نے اپنے جذبات پر قابو رکھا اور ماریہ قبطیہ کو سمجھاتی رہیں۔

ماریہ قبطیہ اور سیرین کے متعلق اگرچہ رجال اور سیر کی کتابوں میں اس کی تصریح نہیں ملتی کہ وہ مسیحی تھیں؛ لیکن بعض قرائن کی بناپر انہیں اہلِ کتاب صحابیات کے زمرہ میں لے لیا گیا ہے۔ پہلا قرینہ یہ ہے کہ وہ قبطی تھیں اور معلوم ہے کہ مصر کے قبطی عموماً مسیحی تھے؛ چنانچہ زرقانی نے ماریہ قبطیہ کے حالات میں قبطی کے لفظ کی تشریح کرتے ہوئے لکھا ہے: نسبة إلى القبط ای نصاریٰ مصر۔ ترجمہ: قبطی مصر کے مسیحی تھے۔

حوالہ جات 
 

ساتویں صدی کی پیدائشیں
ساتویں صدی کی وفیات
صحابیات
مصری غلام
مصری قبطی
Short description is different from Wikidata